
<ייעוץ משפטי: >
שגית אפיק
<מנהל הוועדה:>
טמיר כהן
<רישום פרלמנטרי:>
אסתר מימון
<שינויים בתקציב לשנת 2016>
<היו"ר משה גפני:>
אני מחדש את הישיבה. אנחנו מתחילים בהעברה של בקשה מס' 12. מי מציג את הפנייה? בבקשה. 

<מתי ישראל:>
הפנייה נועדה להעביר 7.581 מיליארד שקלים מסעיף הרזרבה הכללית לסעיף הביטחון תקציב הוצאה. תקציב הרשאה להתחייב בסך 2.89 מיליארד שקלים ותקציב הוצאה מותנית בהכנסה בסך של 173,320 אלפי שקלים. 

<אראל מרגלית (המחנה הציוני):>
מה זה ה-173?
<מתי ישראל:>
תקציב הוצאה מותנית בהכנסה.

<היו"ר משה גפני:>
שנייה לפני שאתה ממשיך. אני רוצה להגיד לחברי הוועדה: אנחנו עובדים כפי שסיכמנו בשנת התקציב הקודמת – אנחנו עובדים על-פי נוהל מסודר, שהחברים ידעו יותר ממה שידעו בעבר ויצטרכו לפרט את הדברים, ויש אכן פניות רבות שנמצאות על שולחן הוועדה שלא מגיעות לאישור, מכיוון שזה עדיין לא על-פי הנוהל. ברגע שזה יהיה על-פי הנוהל אני אביא את זה.

אני חושב שזה מה שצריך להיות, חברי הוועדה שמאשרים את ההעברות התקציביות צריכים לדעת על מה מדובר. היות שזה לא בתוך תקציב, לפחות את הדברים העיקריים, כפי שקבענו בנוהל.

כאן מדובר על העברה – אני יודע על מה מדובר, ומי שהתעניין גם יודע על מה מדובר – שהיא העברה של תקציב הביטחון, סעיף בתקציב הביטחון שעל-פי הנוהל ההסבר הולך להיות בוועדה המשותפת לוועדת הכספים ולוועדת החוץ והביטחון. 
<זהבה גלאון (מרצ):>

לא מקובל עלינו.
<היו"ר משה גפני:>
אני רק אומר. הנוהל במקרה הזה ברור לחלוטין.

<שגית אפיק:>
זה לא הנוהל, זה החוק.

<היו"ר משה גפני:>
זה החוק, נכון. סליחה.

<זהבה גלאון (מרצ):>
מה זאת אומרת? החוק אומר שההסבר יהיה - - -

<היו"ר משה גפני:>
בוועדה המשותפת.

<שגית אפיק:>
החלוקה לשימושים ולתקציב הביטחון נעשית בוועדה המשותפת.
<זהבה גלאון (מרצ):>
החלוקה לשימושים נעשית שם?

<היו"ר משה גפני:>
כן.

<זהבה גלאון (מרצ):>
זה על-פי חוק?

<היו"ר משה גפני:>
כן.

<זהבה גלאון (מרצ):>
תראי לי את זה, איך זה כתוב.
<היו"ר משה גפני:>
זהבה, במקרה הזה זה גם לא ילך לוועדה המשותפת, אלא ילך לוועדת המשנה. במקרה הספציפי הזה.
<זהבה גלאון (מרצ):>
מה, זה לשב"כ, למוסד?

<היו"ר משה גפני:>
אני לא יודע על מה מדובר.
<זהבה גלאון (מרצ):>
סליחה, מה אתה רוצה, שאני אצביע לך כחותמת גומי? אני לא מבינה. אני חותמת גומי שלך? גפני, ברצינות.
<אראל מרגלית (המחנה הציוני):>
לא נקבע בשלב זה, לפני הדיון הזה, כינוס של הוועדה המשותפת לדבר על הדבר הזה.
<היו"ר משה גפני:>
זה לא ועדה משותפת.

<אראל מרגלית (המחנה הציוני):>
אני מבין, אבל - - -

<עפר שלח (יש עתיד):>
הַסֵּדֶר, כבר אמרתי את זה פה יותר מפעם אחת – הסדר הוא הפוך. יושבים פה כמה מחברי הוועדה המשותפת, וביניהם אני, אם הדברים מוצגים לוועדה המשותפת, הוועדה המשותפת מבינה אותם והיא צריכה להמליץ לוועדת הכספים לקבל את זה. אי-אפשר לעשות את זה הפוך.

חבר הכנסת גפני, אני רוצה להגיד עוד דבר. אנחנו פה לא רק בתהליך הפוך, אלא אנחנו גם במשחק מסכות שהמטרה של הכספים האלה כבר פורסמה בעיתונים, ואנחנו לא יכולים לדבר עליה. ואני אומר לך שאמרתי בדיון של הוועדה המשותפת, שהגיע הזמן שגם את הסכום הזה יגידו למה הוא, כי זה לא באמת סוד מדינה. אז מייצרים פה הפוך על הפוך על הפוך, וחברי ועדת הכספים מתבקשים לאשר משהו שהם לא מבינים אותו, שעל פניו גם נוגד סיכומים תקציביים בין משרד הביטחון למשרד האוצר.
<זהבה גלאון (מרצ):>
אדוני, אני מבקשת לדבר ברשותך.

<היו"ר משה גפני:>
זהבה, בבקשה.

<זהבה גלאון (מרצ):>
אני מבקשת להעיר שתי הערות. קודם כול, הסתכלתי על המייל שנשלח אתמול, הנתונים שהיו במייל אתמול זה 7.5 רזרבה, 2.5 העברה תקציבית, זה לא תואם את מה שאתה נותן עכשיו.

<היו"ר משה גפני:>
עודפים.

<זהבה גלאון (מרצ):>
זה לא בדיוק הנתונים שמוסרים לנו כאן. אז כדאי שתהיה הלימה.
<היו"ר משה גפני:>
בדיוק זה מה שהוא אמר.

<זהבה גלאון (מרצ):>
לא. לא בדיוק.

<מתי ישראל:>
יש כאן שתי פניות נפרדות. הפנייה הזאת מתייחסת להעברה מסעיף הרזרבה הכללית לסעיף 15, סעיף הביטחון. יש עוד פנייה שמדברת על העברת עודפים ותציג עמיתתי, מימיני. אני מתייחס רק להעברה מהרזרבה הכללית.

<היו"ר משה גפני:>
תיכף אתם תסבירו, אבל אני מבקש קודם לאפשר לחברת הכנסת גלאון.

<זהבה גלאון (מרצ):>
אני רוצה להעיר הערה יותר מהותית, אדוני, לגבי כל הסוגיה הזאת של העברות לתקציב הביטחון בכלל - - -
<קריאות:>
 - - -

<היו"ר משה גפני:>
אני מבקש שיהיה שקט.

<זהבה גלאון (מרצ):>
אדוני, אני רוצה להעיר שתי הערות. הערה אחת קצרצרה לגבי תקציב הביטחון שהופך להיות מין בולען כזה ששואב לתוכו כל שקל של התקציב, של העודפים, של הרזרבות. זו הערה למהות, אני אומרת אותה במשפט אחד. והערה שנייה, לא יכול להיות שעושים מאתנו צחוק. אמר את זה חבר הכנסת שלח. בעיתונים כתוב – ראיתי ששאול אמסטרדמסקי פרסם שהכסף הולך למוסד ולשב"כ - - -

<בצלאל סמוטריץ (הבית היהודי):>
אני לא מאמין לעיתונים.
<זהבה גלאון (מרצ):>
אני קוראת עיתונים. אני מאמינה לעיתונים או לא? עושים צחוק מאתנו, חברי הוועדה? או שתגידו לנו למה הולך הכסף – יש לי ביקורת על השיטה, כל פעם באים לפה, אנחנו באים ומצביעים על תקציב, בכל פעם התקציב הזה גדל. עכשיו בכלל זה הולך לגדול בתוספת של 18% ממה שאושר. כל אישור התקציב הזה זה בלוף, וכל פעם אתם אומרים: זה יהיה בוועדה המשותפת.
<אראל מרגלית (המחנה הציוני):>
את יכולה להיות רגועה, יש שר ביטחון יציב, הרבה זמן ואף אחד לא יזיז אותו מתפקידו בצורה בלתי צפויה...
<זהבה גלאון (מרצ):>
אדוני היושב-ראש, אני רוצה לפני שר הביטחון, שיש לי מה להגיד עליו, כמו שאתה מתאר לעצמך. צריך להדאיג אותנו שהוא הולך לקבל לידיו עכשיו תקציב כזה של 70 מיליארד שקלים, מה הוא הולך לעשות עם זה.

<בצלאל סמוטריץ (הבית היהודי):>
לפי מה שכתוב בעיתון זה לא לידיו. רק נתקן, זה לראש הממשלה.

<זהבה גלאון (מרצ):>
אדוני, אני רוצה רק להתמקד בזה. השיטה הזאת לא יכולה להימשך כך. אתם עושים צחוק מאתנו, אדוני. בשביל מה אנחנו באים לפה עכשיו? תקציב הביטחון בכל פעם מתנפח, מקצצים בשירותים החברתיים, ואתה לא אומר לנו למה הולך הכסף. מה אני צריכה לעשות עכשיו? מה אתה מצפה שאני אעשה בתור חברת ועדה?
<היו"ר משה גפני:>
שתצביעי בעד, אני תיכף אסביר לך למה.

<זהבה גלאון (מרצ):>
ברור...

<היו"ר משה גפני:>
אני אסביר לך למה.

<זהבה גלאון (מרצ):>
בוא תסביר.

<היו"ר משה גפני:>
קודם כול, אראל.

<אראל מרגלית (המחנה הציוני):>
קודם כול, חלק מהדברים גם זהבה אמרה וגם עפר אמר, אז אני רק רוצה - - -
<היו"ר משה גפני:>
אני רוצה לדעת לפני זה, סליחה דקה, האם האופוזיציה מתכוונת להצביע נגד?
<זהבה גלאון (מרצ):>
אני אצביע נגד, אני כבר אומרת.

<מיקי רוזנטל (המחנה הציוני):>
לא, נהיה ענייניים.

<זהבה גלאון (מרצ):>
מיקי רוזנטל ענייני, ואני אצביע נגד.
<היו"ר משה גפני:>
אראל.
<אראל מרגלית (המחנה הציוני):>
אני לא יודע אם אתה זוכר, בסוף השנה הקודמת היו 56, ובאו ברגע האחרון ואמרו שיש 4 מיליארד מותנים, ההתניה הזאת היא בהסכם מול האוצר ומול משרד הביטחון – דרך אגב, זה היה בין שני השרים, אני לא יודע איך זה יתקיים עכשיו – כי יש התקדמות בחלק מהפתרונות של בעיות הפנסיה ובעיות אחרות שהיו אמורים לכלול ברמה המערכתית. ואנחנו, בוועדת החוץ והביטחון, היינו אמורים לקבל דיווחים על ההתקדמות ועל כך שבאמת זה יועבר. 

פה אני לא מבין מאיפה הדבר הזה בא. כלומר, אני לא מבין מתוך הדיונים שלנו בוועדה המשותפת. פניתי לוועדה המשותפת לראות אם אנחנו מכנסים אותה, כדי לראות מתי אנחנו דנים על זה, כרגע בכלל אין תאריך לכינוסה. השינוי הזה הוא שינוי מאוד דרמטי.

<היו"ר משה גפני:>
בגלל שאין יושב-ראש לוועדה.

<אראל מרגלית (המחנה הציוני):>
יכול להיות שיש לו הסבר, אבל אני לא מבין אותו כמי שיושב בוועדה המשותפת, לא מבין מאיפה הוא בא.

מה שדיברנו בפעם שעברה – אתה זוכר שעצרנו את הישיבה, עלינו למעלה, הבנו בוועדה המשותפת, חזרנו לפה ונתנו את ההמלצה שלנו. נתנו את ההמלצה שלנו לוועדת הכספים, כדי שחברי ועדת הכספים יוכלו לדעת שהוועדה המשותפת ממליצה או מתנגדת. חזרנו לכאן והמלצנו, ואז אמרנו שכך נעבוד מעכשיו, כי אחרת ועדת הכספים יושבת פה, אנחנו לא יודעים מה השימושים וגם יש לנו שאלות. יכול להיות שלכל השאלות יש תשובות, אבל אנחנו לא מבינים. אלה מספרים עצומים, אז אני חושב שזה שווה דיון.

לכן אני מציע שהוועדה המשותפת תשב, תקבל את ההסבר, תתווכח, תשאל, תקבל תשובות. היה שאנחנו ממליצים על זה, נחזור לפה, וכך זה יהיה.

<היו"ר משה גפני:>
תודה. מיקי, בבקשה.

<מיקי רוזנטל (המחנה הציוני):>
רוב הדברים נאמרו על-ידי קודמי, גם ההיגיון שהוועדה המשותפת צריכה לדון בזה ורק אחר-כך ועדת הכספים צריכה לאשר את זה. 

ב-17 בדצמבר אשתקד פורסם בעיתון "כלכליסט" שמשרד הביטחון מבקש להעביר 7.6 מיליארד שקלים לטובת המוסד והשב"כ. כמה ימים אחר-כך פורסמו בכל מיני אתרים – אני לא רוצה לחבר, אבל כל הדברים האלה עברו צנזורה, לפיכך הם לא פוגעים בביטחון המדינה או בסודות מדינה – פורסמו גם היעדים שלשמם המוסד והשב"כ מבקש את זה, ועכשיו אנחנו מתבקשים לאשר 7.6 מיליארד, וברור שזה הכסף הזה וכו' וכו'.
לא יכול שמשרד הביטחון מצד אחד יוציא הודעות לעיתונים, ידליף לעיתונים, יתדרך עיתונאים ואנחנו נעמוד פה כמו טאבולה ראסה או כמו רובוטים ונצביע כמו אידיוטים בלי שאנחנו יודעים לכאורה על מה. זה משחק מכור, זה מכוער, זה מבזה את הכנסת, זה מבזה את ועדת הכספים, ולפיכך, אדוני, אני מבקש שהנוהל יהיה כדלקמן: כשמדובר בעניינים שיש לשמור עליהם בסוד, ברור שהם צריכים להידון בוועדות המתאימות - - -
<היו"ר משה גפני:>
זה המקרה.
<מיקי רוזנטל (המחנה הציוני):>
זה לא המקרה.

<היו"ר משה גפני:>
תיכף אני אדבר.

<מיקי רוזנטל (המחנה הציוני):>
אם משרד הביטחון לא חושב שזה המקרה - -

<היו"ר משה גפני:>
נשמע תיכף את הרפרנט.
<מיקי רוזנטל (המחנה הציוני):>
- - ומוציא את ההודעה הזאת מראש באופן מסודר לעיתונאים, מתדרך עיתונאים, לכל הפחות זה מגחך אותנו. דבר שני, אני תומך בעמדה שהביע פה חברי, חבר הכנסת שלח, שההיגיון הבסיסי אומר שקודם כול הוועדה המשותפת צריכה לדון בזה, כי אחרת מה אנחנו מאשרים?
<עפר שלח (יש עתיד):>
אני רוצה להגביר את האבסורד בשני משפטים שמיקי נותן לי מתנה. הגופים שעליהם אנחנו מדברים אינם תחת משרד הביטחון, זאת אומרת, עושים פה הצגה שהם כאילו מסתירים את זה בתקציב הביטחון, כולם יודעים על מה זה. זה שם לחוכא ואיטלולא גם אותנו וגם את תקציב הביטחון.
<היו"ר משה גפני:>
פרופ' טרכטנברג. בבקשה אם אפשר בקצרה.

<מנואל טרכטנברג (המחנה הציוני):>
מאוד בקצרה, הדברים נאמרו, אבל אני רוצה לדייק. סדר הדברים צריך להיות כדלקמן: הדיון הולך לוועדה המשותפת, אם בוועדה המשותפת מתברר שיש סעיפים חסויים עד כדי כך שאפילו הוועדה המשותפת לא יכולה להידרש להם, אז צריך להעביר את זה כבקשה מהוועדה המשותפת לוועדת המשנה, זה חוזר לוועדה המשותפת, שם מקבלים החלטה והמלצה לוועדת הכספים.
אני מבקש ממך בכל לשון של בקשה – בכל החודשים האלה עמדת בפרץ לעניין של נורמות התנהגות והתנהלות של ועדת הכספים אל מול העברות תקציביות – אני מבקש ממך כיושב-ראש הוועדה לעמוד גם הפעם בפרץ ושזה יהיה הנוהל.

<היו"ר משה גפני:>
אני אסביר תיכף, זה לא המקרה. תודה. בצלאל.

<בצלאל סמוטריץ (הבית היהודי):>
אני ממש מצטרף לדברים, מתקשה לראות איך אנחנו מצביעים בלי לפחות המלצה של הוועדה הרלוונטית. לא חשוב אם זו תהיה הוועדה החשאית של חוץ וביטחון. אם רוצים להגיד שאין בכלל פיקוח של הכנסת, כי זה שו-שו, אפשר ללכת הביתה, ואז לא צריך את האצבע שלנו. אם רוצים את האצבע שלנו, צריך להיות דיון בוועדה הרלוונטית, שהיא מוסמכת לקבל את אותם הסברים חשאיים שאנחנו לא מוסמכים וזה בסדר גמור, אני לא כופר בזה, ולכן זה צריך לבוא לדיון באותה ועדה רלוונטית. היא תדון, תקבל את הנתונים, תבוא ותגיד לנו: אנחנו שקטים עם זה, מבקשים מכם לאמץ את המלצתנו. אגב, בדרך כלל זה גם יהיה קואליציה-אופוזיציה, ונאשר את זה. אי-אפשר להצביע על זה היום.

<אראל מרגלית (המחנה הציוני):>
אני מצדיק אותך.
<היו"ר משה גפני:>
תודה. מתי ישראל, שמעת את החברים כאן, תאמר בבקשה מה שאתה יכול לומר לגבי ההעברה הזאת. מה שאתה לא יכול לומר, אל תאמר, אפילו כתוצאה מהעובדה הזאת שיש פה לחץ של החברים. אני תיכף אסביר למה אני מתכוון.
<אראל מרגלית (המחנה הציוני):>
זה לפני הלחץ הפיזי המתון...

<היו"ר משה גפני:>
לא לחץ פיזי. החברים באמת רוצים לדעת את המקסימום שאפשר לדעת. תגיד את המקסימום שאתה יכול להגיד. טוען חבר הכנסת מיקי רוזנטל שיצאה הודעה מסודרת לעיתונות - - -
<מיקי רוזנטל (המחנה הציוני):>
לא. היה תדרוך של עיתונאים.
<היו"ר משה גפני:>
אם זה נכון, תגיד. אני רוצה לדעת. אני אשמור על העניין של הסודיות, מכיוון שאני חושב שזה גובל אפילו במידה מסוימת בפיקוח נפש. אני תיכף אסביר למה אני מתכוון.
<זהבה גלאון (מרצ):>
או, את זה עוד לא הבאתם בתור נימוק. זה תמיד עובד – פיקוח נפש.

<היו"ר משה גפני:>
זהבה.

<זהבה גלאון (מרצ):>
אם זה פיקוח נפש, אני רוצה להיות שותפה לו.

<היו"ר משה גפני:>
בסדר, את תהיי שותפה.

<זהבה גלאון (מרצ):>
אז תגיד את זה.

<היו"ר משה גפני:>
תסביר.

<מתי ישראל:>
אני אחזור על מה שאני יכול להגיד. הפנייה הזאת נועדה להעביר מסעיף הרזרבה הכללית לסעיף 15, סעיף תקציב מערכת הביטחון, תקציב הוצאה בסך 7,581,893 אלפי ש"ח, תקציב הרשאה להתחייב בסך 2,890,000 אלפי ש"ח - -
<היו"ר משה גפני:>
את זה כבר אמרת.

<מתי ישראל:>
- - ותקציב הוצאה מותנית בהכנסה בסך 173,320 אלפי ש"ח. את כל דברי ההסבר המפורטים נוכל לתת בוועדה המשותפת.

<היו"ר משה גפני:>
אתה לא יכול להגיד לאן זה הולך.

<מתי ישראל:>
שוב, אמרתי שהתקציב הזה עובר מסעיף הרזרבה הכללית - - -

<בצלאל סמוטריץ (הבית היהודי):>
 - - -

<היו"ר משה גפני:>
רגע. שנייה. עוד פעם.
<מתי ישראל:>
שוב, כל התקציבים שפירטתי זה תקציבים שעוברים מסעיף הרזרבה הכללית לסעיף 15, סעיף תקציב מערכת הביטחון, וכל הפרטים המלאים יינתנו בוועדה המשותפת. זה כל מה שאני יכול לומר.
<היו"ר משה גפני:>
זה לא ועדה משותפת במקרה הזה, זה ועדת משנה.

<מתי ישראל:>
זאת ועדת משנה של הוועדה המשותפת.

<היו"ר משה גפני:>
לא של הוועדה המשותפת. ועדת משנה של ועדת החוץ והביטחון.
<מתי ישראל:>
אני חוזר בי.

<היו"ר משה גפני:>
בסדר. גברתי היועצת המשפטית, בבקשה.

<שגית אפיק:>
הסעיפים שמתייחסים לתקציב הביטחון מדברים על זה שהחלוקה של תקציב הביטחון עושה הוועדה המשותפת או ועדת משנה במקרה הזה – החלוקה לתוכניות, החלוקה לשימושים. ולכן הפרשנות שלנו את הסעיפים היא כזאת שאומרת שקודם כול את הסכום הכולל צריך לאשר בוועדת הכספים, מכיוון שהוועדה המשותפת היא רק מחלקת את השימושים ומחלקת את הסכום הזה אחרי שהוא לכאורה אושר לוועדת הכספים לתוכניות ולשימושים, אותו דבר כשמדובר בשינוי תקציבי.
<עפר שלח (יש עתיד):>
שגית, הסכום הכולל של ועדת החוץ והביטחון אושר קודם במשותפת ואחר-כך פה.
<שגית אפיק:>
לא. לא. 

<עפר שלח (יש עתיד):>
עברנו את זה בתקציב.

<שגית אפיק:>
לא. זה בכלל לא שייך. אותה פרשנות. מתי הפרשנות הזאת נולדה?

<מנואל טרכטנברג (המחנה הציוני):>
אבל הפרשנות הזאת - - -

<שגית אפיק:>
אני רק אגיד מתי הפרשנות הזאת נולדה.

<היו"ר משה גפני:>
תנו לה לסיים.

<שגית אפיק:>
זאת הפרשנות גם לתקציב הכולל, וזה גם מה שהיה בסאגה האחרונה. בדיוק אותו ויכוח. היינו באותו סיפור.

<מנואל טרכטנברג (המחנה הציוני):>
אני כופר.

<שגית אפיק:>
יכול להיות שאפשר לחשוב על נוהל אחר, אבל אני גם אסביר למה הפרשנות הזאת נולדה. מעבר לזה שאני חושבת שהחוק די ברור וזה מה שהוא אומר, הפרשנות הזאת נולדה בשנת 2005, כשהיתה סאגה דומה למה שהיה בשנה האחרונה אצלנו, ונשאלה השאלה מה קורה כאשר הוועדה המשותפת מסרבת לאשר את תקציב הביטחון, האם אפשר להניח את התקציב הכולל במליאת הכנסת. ואז בחנו את החקיקה וראינו שמכיוון שוועדת הכספים אחראית על הסכום הכללי של תקציב הביטחון, כמו גם על הסכום הכללי של כל התקציב, בוודאי שאפשר להניח את התקציב כולו, כיוון שעבודתה של הוועדה המשותפת היא אך ורק החלוקה וקבלת אותם הסברים שוועדת הכספים לא יכולה לקבל באופן גלוי.
<בצלאל סמוטריץ (הבית היהודי):>
כשאין דרך, ככה נעשה.
<היו"ר משה גפני:>
רגע, רגע. בצלאל, רגע.

<עפר שלח (יש עתיד):>
- - - בנובמבר האחרון לא נהגנו כך. 
<היו"ר משה גפני:>
רבותי, תנו לשמוע קודם.

<עפר שלח (יש עתיד):>
בסוף עד שזה לא אושר במשותפת, זה לא הגיע לוועדת הכספים.
<שגית אפיק:>
לא.

<היו"ר משה גפני:>
לא היה כך. אני תיכף אגיד מה היה.

<עפר שלח (יש עתיד):>
היינו פה.

<היו"ר משה גפני:>
הלאה.

<שגית אפיק:>
במקרה הזה גם מדובר על העברה מהרזרבה, באמת שוב העברה של סכום כולל, שההעברה עצמה של הרזרבה לתקציב הביטחון היא העברה שבסמכות ועדת הכספים לפי החוק. סעיף 12 לחוק יסודות התקציב שמדבר על הרזרבה הכללית מתייחס לוועדת הכספים בלבד, כאשר שוב החלוקה של זה נעשית בוועדה המשותפת, ולכן זה ההליך.
לגבי הנוהל שהזכרת, גם כאן הגענו למסקנה שיש חריג לגבי ההעברה הזאת, כיוון שלא ניתן לתת את דברי ההסבר כאן, אז גם לא דרשנו לפרט אותם בכתב כמו שיושב-ראש הוועדה ואתם דורשים שייעשה לגבי כל יתר ההעברות התקציביות.

<מנואל טרכטנברג (המחנה הציוני):>
אני רוצה להתייחס.

<היו"ר משה גפני:>
שנייה.

<זהבה גלאון (מרצ):>
האם יש סעיף פיקוח נפש בחוק?

<שגית אפיק:>
לא.

<מנואל טרכטנברג (המחנה הציוני):>
אני רוצה להתייחס.

<היו"ר משה גפני:>
שנייה. אני רוצה להשלים את הנושא הזה. רבותי, קודם כול, הריני מצהיר בזה שאין שום שינוי מבחינתי בנושא של הנוהל, אפילו לא מילימטר. שלא תהיה טעות, אין לי שום קשר עם איזה שר ביטחון, בגלל שגם אין שר ביטחון, ואני גם לא תיווכתי - - -
<עפר שלח (יש עתיד):>
ראש הממשלה הוא שר הביטחון, הוא ממש מזלזל בו.
<היו"ר משה גפני:>
אני גם לא תיווכתי בין ראש הממשלה לבין השר בנט, גם את זה לא עשיתי.

אני שאלתי לפני כן. אם זו חריגה מהנוהל, לא הייתי מביא את זה, אבל אם זו לא חריגה מהנוהל אני מביא את זה, בגלל שאני יודע על מה מדובר, ואני רוצה להגיד לכם כדלהלן: מה שהיה, על כל פנים בכל השנים שאני מכיר את ועדת הכספים וגם מה ששמעתי מהייעוץ המשפטי, תקציב הביטחון מגיע לכאן לאישור, הוא עובר לפירוט או בוועדת משנה כמו במקרה הזה, או בוועדה המשותפת לתקציב הביטחון. זה הולך לדיון שם. 

מה שקרה בפעם האחרונה היה שאמרתי שאני לא מוכן להיות הגוי של שבת. אני צריך בוועדת הכספים לאשר את התקציב, כולל תקציב הביטחון, והוועדה המשותפת, בראשותו של צחי הנגבי, מצביעה נגד. לא שהיא מתעלמת מהעניין הזה, היא אומרת: אנחנו מצביעים נגד. ואז היה צריך לבוא גפני עם החברים בוועדת הכספים ולאשר תקציב מדינה שבתוכו יש תקציב ביטחון שהוועדה המשותפת אמרה לא, כשהיא מכירה את הפרטים. זה היה גם בתקשורת. אמרתי שאני לא הולך להיות הגוי של שבת, ואז זה חזר שוב לוועדה המשותפת, בגלל שלא רציתי להביא את זה כאן להצבעה, את תקציב המדינה. לא היתה העברה מיוחדת של הביטחון.
נגזר עלי להיות בסאגה הזאת עד הסוף. צחי הנגבי היה צריך ללכת לאיזה אירוע של הליכוד או אני לא יודע מה, ונתבקשתי לעמוד בראש הוועדה המשותפת מתוקף המציאות שאני יושב-ראש ועדת הכספים, ועמדתי בראש הוועדה המשותפת, ואז היתה כל הסאגה הזאת, לא להראות את ההסכם, שזה בכלל לא הבנתי אחרי שראיתי את ההסכם. היה בכל הסיפור הזה די לעג, אבל ראיתי את כל ההסכם, וישבתי וניהלתי את הוועדה המשותפת. היינו מעט חברים, לא כולם היו.
<אראל מרגלית (המחנה הציוני):>
כולם הלכו הביתה. אתה הלכת לחדר שלי וקראת לי.

<היו"ר משה גפני:>
לא, היו עוד כאלה שנשארו. אני אומר לכם שהדיון הזה שהיה בוועדה המשותפת, אסור לו וזה גובל בפיקוח נפש שהוא יצא החוצה לתקשורת. אני אומר לכם.
<בצלאל סמוטריץ (הבית היהודי):>
אין ויכוח על זה.
<עפר שלח (יש עתיד):>
אף אחד לא טוען - - -

<מיקי רוזנטל (המחנה הציוני):>
שמעת מישהו שטוען הפוך מזה? זאת לא הטענה.
<זהבה גלאון (מרצ):>
אני לא יודעת על מה מדובר. אני טוענת שאין סעיף פיקוח נפש.

<היו"ר משה גפני:>
יש שם. יש שם.

<זהבה גלאון (מרצ):>
לא אמרתי שאין באישור פיקוח נפש. אני טוענת שאין סעיף כזה בתקנון ובחוק של פיקוח נפש - -

<היו"ר משה גפני:>
בתקנון יש - - -

<זהבה גלאון (מרצ):>
- - אבל מכיוון שאני לא יודעת מה המשמעות פיקוח הנפש - - -

<היו"ר משה גפני:>
לא, לא, לא. את יודעת מה, אני אפילו לא אומר את זה, גם בזה אני חוזר בי. זה תקציב, והתקציב הזה אסור שיידון באופן גלוי. אסור. הוא ברור. לפי דעתי יש פה חברים שיודעים, ואני חושב שגם את יודעת שיש פה סעיפים שאסור - - -

<מיקי רוזנטל (המחנה הציוני):>
אף אחד לא אומר הפוך. אף אחד לא טען הפוך, טענו רק לסדר הדברים.
<היו"ר משה גפני:>
ואז מה הנוהל? מכיוון שכולם מסכימים שאסור שהוא יידון - - -

<זהבה גלאון (מרצ):>
מה אתם מתמסרים כל כך בקלות, מיקי?

<מיקי רוזנטל (המחנה הציוני):>
התחלת לחנך אותי בפוליטיקה היום? מה קרה?

<רחל עזריה (כולנו):>
היה פה דיון לא הגיוני. אמרת שאתה יוצא גוי של שבת, וכידוע פיקוח נפש דוחה בשבת, לכן אני בכלל לא מבינה למה הגענו לדיון הזה.
<בצלאל סמוטריץ (הבית היהודי):>
למה צריך גוי?

<רחל עזריה (כולנו):>
למה צריך גוי? פיקוח נפש דוחה שבת.

<היו"ר משה גפני:>
אני משיב לך.

<רחל עזריה (כולנו):>
תפסתי אותך.

<היו"ר משה גפני:>
לא תפסת אותי.

<עפר שלח (יש עתיד):>
זה יידון בוועדה המשותפת.

<היו"ר משה גפני:>
יושבת הוועדה, מוסמכת לדון בפרטים - -

<זהבה גלאון (מרצ):>
אני רוצה תשובה לרחל.

<היו"ר משה גפני:>
- - ומצביעה נגד. היא מצביעה נגד. לא הייתי בדיון שם. אני לא אהיה הגוי של שבת. המושג שפתאום באים ואומרים: רגע, זה לא בסדר, אסור לעשות את זה, אבל אתה תצביע בעד. יש לי אחריות גם כלפי הוועדה כשמאשרים תקציב מדינה ותקציב הביטחון הוא תקציב לא ריאלי והוא תקציב שאין לגביו שום סיכום וכולם מצביעים נגד, כולל צחי הנגבי, יושב-ראש הוועדה, מטעם המפלגה שנמצאת בשלטון. לא קואליציה אפילו, השלטון.

<מיקי רוזנטל (המחנה הציוני):>
הממשלה.
<היו"ר משה גפני:>
מצביעים נגד – מצביעים נגד, אז אני לא הגוי של שבת. לא התכוונתי - - -

<קריאות:>
- - -

<היו"ר משה גפני:>
התכוונתי למושג הזה, המושג המושאל בעניין. על-פי ההליך במקרה הזה, פה לא מדובר על תקציב מדינה שאנחנו צריכים לקיים את הדיון האם באמת צריך שזה יקרה, ותיכף נדון על זה בעודפים, אלא האם צריך שהתקציב הזה יבוא בהעברה מהרזרבה או שהוא צריך להיות בתוך התקציב. זאת שאלה שצריך לקבל עליה החלטה. 

מה עושים עכשיו עם ה-7.5 מיליארד? זה תקציב שכולם ידעו עליו מראש, זה לא תקציב שהומצא עכשיו. למה הוא לא נמצא בבסיס התקציב? למה הוא צריך פתאום להיות לאור הזרקורים?

<בצלאל סמוטריץ (הבית היהודי):>
סיבות מדיניות.
<היו"ר משה גפני:>
שום סיבות.

<עפר שלח (יש עתיד):>
שום סיבות. אגב, היות שבדיון של הוועדה המשותפת שעליו אני מדבר עכשיו, נדמה לי שלא היית, כשהמשותפת אישרה את הכללי הזה, לבקשתי ובהסכמת צחי הנגבי, נכנס לפרוטוקול שהמשותפת אומרת שהנוהל הזה של העברה מהרזרבה הכללית דרך זה למשרד הביטחון הוא נוהל לא ראוי. זאת אומרת, גם הוועדה המשותפת באופן רשמי, אתה זוכר, אמרה שצריך לשנות את הדבר הזה.

<היו"ר משה גפני:>
על זה הם צריכים להשיב עכשיו. אני מבקש לעצור רגע בהעברה, אני מבקש לעבור רגע לעודפים. תסבירי את העודפים של משרד הביטחון ותגידי על-פי הנוהל מה היה בשלוש השנים האחרונות בעניין הזה של העודף הזה.
<מנואל טרכטנברג (המחנה הציוני):>
אני רוצה להתייחס למה שנאמר כאן קודם. 

<היו"ר משה גפני:>
בבקשה.

<בצלאל סמוטריץ (הבית היהודי):>
אני גם רוצה אחר-כך.

<מנואל טרכטנברג (המחנה הציוני):>
הפירוש המשפטי הוא כזה וכזה, אבל היו חילוקי דעות על הדבר הזה, ודיברנו על זה מפורשות בוועדת המשנה. אמרתי בצורה מפורשת מאוד אז, ואני חוזר על זה: אין דבר כזה חלוקה חדה בין הסכום הכולל לבין השימושים. המיקרו והמקרו קשורים זה בזה, שזורים זה בזה.
<בצלאל סמוטריץ (הבית היהודי):>
אנחנו מאשרים את הסכום הכולל, כי אנחנו סומכים על מי שאישר את הפרטים שצריך את זה.
<מנואל טרכטנברג (המחנה הציוני):>
בדיוק. אי-אפשר לנתק. ולכן בחלוקה לא לזה התכוון המשורר, כי אם הוא התכוון לזה, אז הוא לא משורר. זה ברור לגמרי, משום שזה מנוגד להיגיון. באנו ואמרנו את הדברים האלה בצורה מאוד מפורשת. זה פעם אחת.

פעם שנייה, אני אומר לך, אדוני היושב-ראש: אני סומך עליך במאה אחוז. אם אתה אומר שחייבים להעביר את זה, נעביר את זה, אל תבקש מאתנו שנצביע כאן. אני אקום ואצא במחאה. למה? מסיבה מאוד פשוטה. זה כן עניין עקרוני. הרי מה קורה? אם מביאים משהו להצבעה, חייב שיהיה שיקול דעת למצביעים. מה שאתה אומר שאין לי אפשרות לשיקול דעת. אתה אומר את זה בצורה מפורשת שאין אפשרות להפעיל שיקול דעת בהצבעה.

<היו"ר משה גפני:>
תשנה את החוק.

<מנואל טרכטנברג (המחנה הציוני):>
 ולכן זה כשלעצמו, האמירה הזאת שאין מקום לשיקול דעת, זה אומר שהנוהל הזה פסול. ולכן אני חוזר ואומר, אדוני היושב-ראש, אתה רוצה להעביר, אתה יכול להעביר - -
<היו"ר משה גפני:>
הבנתי.

<מנואל טרכטנברג (המחנה הציוני):>
- - אבל הוועדה לא יכולה לשתף פעולה עם זה. תאר לעצמך שהיית בצד השני.
<היו"ר משה גפני:>
תאמינו לי, אין לי בעניין הזה שום אינטרס.
<מנואל טרכטנברג (המחנה הציוני):>
לא אינטרס.

<מיקי רוזנטל (המחנה הציוני):>
מה זה שייך לאינטרס?

<עפר שלח (יש עתיד):>
אף אחד לא טוען.

<זהבה גלאון (מרצ):>
מה זה אומר, שיש דברים אחרים שיש לך בהם אינטרס?

<היו"ר משה גפני:>
בוודאי. למשל כשאני מצביע בעד שר הביטחון.

<זהבה גלאון (מרצ):>
אז יש לך אינטרס. ברור.

<מנואל טרכטנברג (המחנה הציוני):>
חלילה, לא. חלילה. גפני, באמת. ברור שזה לא אינטרס שלך.

<בצלאל סמוטריץ (הבית היהודי):>
אני רוצה בבקשה להשלים את הדברים.

<היו"ר משה גפני:>
היות שזה היה בעיתונים ודובר על כך - - -

<זהבה גלאון (מרצ):>
האם מה ששאלתי זה נכון? זה מה שהיה בעיתונים?

<בצלאל סמוטריץ (הבית היהודי):>
אני רוצה רגע להשלים, למרות מה שאמר פרופ' טרכטנברג.

<היו"ר משה גפני:>
בצלאל.

<בצלאל סמוטריץ (הבית היהודי):>
דבר אחד, כשהיינו באירוע של התקציב, כשדיברה היועצת המשפטית, היינו בדקה ה-90, רגע לפני שאם לא מעבירים את החוק, הכנסת מתפזרת, ולא היתה ברירה והיו צריכים להתנהל כמו שהתנהלו. פיקוח הנפש זה עצם ההעברה, אבל זה לא יהיה פיקוח נפש אם זה יקרה בעוד יומיים.

יכול להיות, שגית, כיועצת משפטית, שכאשר אין לך ברירה את יכולה לייצר חוות-דעת משפטית שאומרת שגם אם נצביע הפוך, זאת אומרת, נצביע כאן על הכלל ואחר-כך על הפרטים, זה חוקי, אין על זה ויכוח - - -

<היו"ר משה גפני:>
זה מה שהיה כל השנים.
<מיקי רוזנטל (המחנה הציוני):>
זה חוקי, אבל זה לא הגיוני.

<שגית אפיק:>
כך נוהגים משנת 2005. זו הפרשנות לכלל מקרי הקיצון.
<מיקי רוזנטל (המחנה הציוני):>
אבל זה חסר כל היגיון.

<בצלאל סמוטריץ (הבית היהודי):>
מיקי, תן לי רגע. שנייה.

<מיקי רוזנטל (המחנה הציוני):>
סליחה.

<בצלאל סמוטריץ (הבית היהודי):>
אני אומר עוד פעם, יכול להיות שזאת פרשנות משפטית אפשרית, אבל זה ודאי לא נורמלי. אמר קודם מנו שאין לנו שיקול דעת. אני לא מסכים. ככל שוועדת המשנה הרלוונטית שתתכנס ותדון - - -
<היו"ר משה גפני:>
זה לא ועדת משנה, זו ועדה משותפת.
<בצלאל סמוטריץ (הבית היהודי):>
המשנה המשותפת, לא חשוב עכשיו.

<היו"ר משה גפני:>
המשנה ומשותפת.

<בצלאל סמוטריץ (הבית היהודי):>
יכול להיות שהוועדות הרלוונטיות שכן יכולות להיחשף לחומר בלי שזה יסכן את ביטחונה של מדינת ישראל, ישבו וידונו ויקבלו החלטה מושכלת ויבואו אלינו ויגידו: תסמכו עלי שבדקתי, אז יש לי שיקול דעת.

<מנואל טרכטנברג (המחנה הציוני):>
נכון.

<בצלאל סמוטריץ (הבית היהודי):>
כל מה שאני מבקש שתדחה את זה ביומיים, הוועדה הזאת תוכל להתכנס מחר בבוקר, לא יקרה שום דבר.

<היו"ר משה גפני:>
אין דבר כזה.

<זהבה גלאון (מרצ):>
הוא חייב להעביר את זה לפני שליברמן נכנס לתפקיד.

<היו"ר משה גפני:>
אין הליך כזה.

<בצלאל סמוטריץ (הבית היהודי):>
מה "אין הליך כזה"? לא הבנתי.

<היו"ר משה גפני:>
אין הליך כזה.

<בצלאל סמוטריץ (הבית היהודי):>
איזה? איזה הליך?

<היו"ר משה גפני:>
אין הליך שאומר שקודם כול זה הולך לוועדה המשותפת או לוועדת המשנה. כל עוד אנחנו לא מאשרים, אין הליך כזה.
<שגית אפיק:>
כי הכסף הוא ברזרבה.
<היו"ר משה גפני:>
הוא פה. זה החוק.

<בצלאל סמוטריץ (הבית היהודי):>
אני מרגיש עכשיו כמו הסיפור עם המזכ"צ.
<היו"ר משה גפני:>
עם מה?

<בצלאל סמוטריץ (הבית היהודי):>
יהיה מזכיר צבאי שישכנע אותנו שזה נכון.

<היו"ר משה גפני:>
אתה רוצה להרחיב בעניין הזה? איך הבעיה נפתרה?
<זהבה גלאון (מרצ):>
גפני, איך ליצמן נכנס לתמונה?

<בצלאל סמוטריץ (הבית היהודי):>
חברים, יש לי הצעה, נקים עכשיו ועדה שבתוך שלושה שבועות תקבע מה הנוהל שבו מאשרים תקציב ביטחון חסוי, ואז נבוא.

<היו"ר משה גפני:>
אני עוצר רגע את הדיון בעניין של ההעברה, אני מבקש לעבור לעודף. ליאור, בבקשה.
<ליאור בראון:>
אני רפרנטית ביטחון באגף תקציבים במשרד האוצר. הפנייה הנוכחית נועדה להעביר את עודפי תקציב הביטחון משנת 2015 בסך 2,590,871 אלפי שקלים. זו מטרת הפנייה, העברת עודפים. לגבי השימושים, הם יידונו בוועדה המשותפת לתקציב הביטחון.
<היו"ר משה גפני:>
אני מבקש לדעת, על-פי הנוהל שקבענו שמשרד האוצר מביא במקרה הזה של תקציב הביטחון, שהוא מאוד חשוב – לדעת מה היה עם העודפים האלה בשלוש השנים האחרונות.

<ליאור בראון:>
גם בשלוש השנים האחרונות מדובר בסדרי גודל דומים של עודפים.
<היו"ר משה גפני:>
אותו דבר? כמו שעכשיו?

<ליאור בראון:>
אותם סדרי גודל.

<שגית אפיק:>
לאותם שימושים?

<היו"ר משה גפני:>
לאותם שימושים?

<ליאור בראון:>
שוב, לשימושים הספציפיים אני לא יכולה להיכנס במתכונת הזאת.
<היו"ר משה גפני:>
השימושים הספציפיים אנחנו רוצים לדעת.

<ליאור בראון:>
אותם שימושים באופן כללי. בשנה הקודמת מדובר היה ב-2.466 מיליארד שקלים, בשנה שלפני כן גם 2.109 מיליארד שקלים, בשנה שלפני כן 1.8 מיליארד שקלים.

<עפר שלח (יש עתיד):>
בדצמבר האחרון אושרה בוועדת הכספים העברה של 2.9 מיליארד שקל לתקציב הביטחון בקיצוץ מתקציבי המשרדים האחרים. איך יכול להיות שבדצמבר באתם עם העברה שאומרת שאנחנו מעבירים כסף - - -
<קריאות:>
- - -

<עפר שלח (יש עתיד):>
בצלאל.

<בצלאל סמוטריץ (הבית היהודי):>
מיקי לא יכול להצביע בלנקו.
<היו"ר משה גפני:>
זה סוף התהליך. הוועדה המשותפת בכל מקרה דנה על זה.

<בצלאל סמוטריץ (הבית היהודי):>
איך אתה רוצה שנאשר את זה בלי שמישהו המליץ לנו?

<היו"ר משה גפני:>
איך שאישרו הקודמים לך בכנסת.

<בצלאל סמוטריץ (הבית היהודי):>
לא הייתי פה כשהם - - -

<היו"ר משה גפני:>
לא היית. אני לא זוכר ששיחקו עם תקציב ביטחון, במיוחד לא בנושא שעליו מדובר.

<בצלאל סמוטריץ (הבית היהודי):>
זה לא ביטחון. סיכמנו שזה לא ביטחון.

<היו"ר משה גפני:>
אני יכול להגיד לך משהו על-פי הקבלה? אתה יכול בוועדה המשותפת להביע את העמדה, לרדת לפרטים.

<בצלאל סמוטריץ (הבית היהודי):>
אני לא חבר.

<היו"ר משה גפני:>
אין לבית היהודי חבר בוועדה?

<בצלאל סמוטריץ (הבית היהודי):>
יש מישהו אחר.

<היו"ר משה גפני:>
אני אדבר עם בנט שתהיה חבר בוועדה המשותפת, שיחליפו לחודש הקרוב.

<מכלוף מיקי זוהר (הליכוד):>
לא, לא. עם בנט אנחנו לא מדברים...

<בצלאל סמוטריץ (הבית היהודי):>
איך אני יכול להצביע "בלנקו"?

<היו"ר משה גפני:>
חבר הכנסת סמוטריץ, אם אתה שומע לי, ההליך הזה הוא הליך שלא מסתיים, הוא הליך שהולך הלאה וצריך להצביע עליו, וצריך לברר את הפרטים, ולתחקר את מי שמגיע לדון בעניין הזה.

<מנואל טרכטנברג (המחנה הציוני):>
זה לאחר מעשה.

<היו"ר משה גפני:>
כשתהיה הוועדה המשותפת, הוועדה המשותפת יכולה להצביע נגד.

<מיקי רוזנטל (המחנה הציוני):>
אז מה? אין לה מעמד.

<היו"ר משה גפני:>
יש לה מעמד.

<זהבה גלאון (מרצ):>
אחרי שאתה מאשר בוועדה, זו בדיחה מה שאתה מציע.

<קריאות:>
- - -

<מיקי רוזנטל (המחנה הציוני):>
אתה מעליב את האינטליגנציה.

<היו"ר משה גפני:>
לא, לא.

<עפר שלח (יש עתיד):>
אני שוב חוזר על השאלה. בדצמבר אושרה פה תוספות של 2.9 מיליארד. היושב-ראש, זה עשוי לעניין גם אותך.

<היו"ר משה גפני:>
בבקשה.

<עפר שלח (יש עתיד):>
תוספת של 2.9 מיליארד לתקציב הביטחון בקיצוץ מהמשרדים האחרים. זה היה בדצמבר 2015. עכשיו אתם באים, ביוני 2016, ואומרים שלמעשה היו עודפים של 2.5 מיליארד בתקציב הביטחון של 2015. אם כך, איך קיצצנו 2.9 מיליארד ממשרדים אחרים בשביל להעביר לביטחון בסוף שנת 2015?

<היו"ר משה גפני:>
תשובה.

<ליאור בראון:>
אני אשמח להסביר.

<היו"ר משה גפני:>
"אשמח" אני לא יודע, אל תיסחפי, אבל תסבירי.

<ליאור בראון:>
הרוב המוחלט של העודפים האלה, קרוב ל-100%, זה עודפי מט"ח סיוע. בכל שנה מתקבל סיוע אמריקני, וזה תקציב שמנוהל בחשבון בנק בארצות הברית. יש פער מובנה בין שנת התקציב הישראלית לשנת התקציב האמריקנית. שנת התקציב האמריקנית מתחילה באוקטובר בעוד שנת התקציב הישראלית מתחילה בינואר, והפער הזה הוא שגורם באופן מובנה לצורך בהסטת העודפים, וזה פער רישומי בלבד.
<עפר שלח (יש עתיד):>
סליחה. זה שהאמריקנים נותנים את הכסף באוקטובר, אנחנו מאוד שמחים על זה, הכסף הזה שמגיע הוא לתקציב 2016. אנחנו לא עוסקים בשוטף, אנחנו לא עוסקים פה בתזרים, אנחנו עוסקים פה בתקציב. הסיוע, 3.1, לא חשוב המספרים לצורך העניין, נחשב כולו על חשבון תקציב 2016. מה זה משנה שהכסף הגיע באוקטובר?
<ליאור בראון:>
כספי הסיוע האמריקני צבועים לשימושים מסוימים ונעשה בהם שימוש לצרכים מסוימים שעליהם יכולה להיות הרחבה בוועדה המשותפת, וזו סוגיה בפני עצמה שלא קשורה להעברה התקציבית שהתרחשה בשנת 2015.
<עפר שלח (יש עתיד):>
לא הבנתי.

<היו"ר משה גפני:>
אני מבקש לומר משהו לשני האישים המכובדים ממשרד האוצר, ליאור ומתי: לא נסבול את זה יותר. המציאות הזאת שבה אנחנו צריכים לאשר 7.5 מיליארד שקל על תקציב שידענו מראש – בפעם האחרונה היו בעיות עם התקציב, לא היה זמן וכל מה שנלווה לעניין, יש בינינו כאלה שהתבזו, יש בינינו כאלה שנשכו שפתיים והצביעו בעד בגלל שאמרו שאין ברירה. אני למשל התבזיתי, בגלל שהייתי גם פה וגם שם, והייתי במשהו שידעתי על מה מדובר, ידעתי מה ההסכם, שם גם לא היו דברים סודיים – אין שום סיבה בעולם ששני הדברים האלה לא ייכנסו בשנה הבאה לבסיס התקציב, שום סיבה בעולם. 

ואני מזהיר אתכם – אני מדבר אתכם בשפה כזאת, אבל אני מתכוון - - -

<זהבה גלאון (מרצ):>
הוא מתכוון לליברמן.
<היו"ר משה גפני:>
לא, אני מתכוון לממונה על התקציבים, ליברמן, עד שהוא ילמד את זה, ייקח זמן. אני מדבר על הממונה על התקציבים, שגם דיברתי אתו. אני לא מסכים שבתקציב הביטחון, תחת המעטה הזה, כשאנחנו כולנו נושאים באחריות, אנחנו יודעים את המשמעות של העניין, לפחות הוותיקים שבינינו, אנחנו רוצים שזה יהיה בבסיס התקציב, אלא אם כן, ולא שמעתי שום סיבה לא סודית ולא ביטחונית ולא שום דבר אחר למה זה לא היה יכול להיות בבסיס, למה אנחנו צריכים לדון על זה בנפרד ואחרי זה יוצאות ספקולציות לעיתונים שגורמות נזק למערכת הביטחון, מכיוון שזה אומר שב"כ ומוסד וזה אומר בכלל משהו אחר. למה זה צריך להידון? למה זה לא יכול להיות בתקציב? בין אם הוא יהיה שנתי ובין אם הוא יהיה דו-שנתי, זה כסף שאנחנו יודעים מהו. פעם אחת ויחידה לא אישרתי כאן את תקציב הביטחון כשהגיעה העברה של 2.5 מיליארד שקל שלא ידעתי על מה זה. תמיד היו אומרים לי לפני זה, הייתי אומר לחברים, בשקט הייתי אומר מה על מה מדובר. פה אמרו לי, ואמרו לי שאין סיבה שזה יהיה בהעברה. פעם היה יותר קל בהעברות בוועדה, הרבה פעמים הייתי מעביר לבד, החברים היו שואלים אותי לפני זה, הייתי מעביר. היום יותר קשה, היום אנחנו בדור של שקיפות, אנחנו חייבים לדעת הכול, ובתקציב הביטחון יש לנו בעיה. אם זה היה בבסיס היינו חוסכים את הסאגה הזאת.

אני אומר לחברים שזה הנוהל שהיה כל הזמן. אני סבור שצריך לאשר את זה, וצריך להעביר את זה לוועדה המשותפת, במקרה של העודפים בוועדה המשותפת ובמקרה של ההעברה לוועדת המשנה בוועדת חוץ וביטחון. היום נדמה לי החליטו על החלפת היושב-ראש בוועדת החוץ והביטחון, הוועדה רק עכשיו מתחילה להתכנס. לנו יש הרבה בעיות עם ההעברות, עם כל הערימה והרשימה שנמצאת אצלנו, ועדיין לא פתרנו את הבעיה מבחינת משרד האוצר עם הנוהל. אני מקווה שזה ייפתר - - -

<אראל מרגלית (המחנה הציוני):>
אורן - - -

<היו"ר משה גפני:>
רגע.

<אורן אסף חזן (הליכוד):>
הוא יודע שאני מתנגד. 
<אראל מרגלית (המחנה הציוני):>
אני רוצה להגיד לו את דעתי בשקט.

<אורן אסף חזן (הליכוד):>
זה חגיגה פה? חוגגים על הכספים כולם? צריך לבוא שר חדש, להסביר.
<זהבה גלאון (מרצ):>
הוא הגיע...

<אורן אסף חזן (הליכוד):>
אני בדרך כלל אומר דברים מצחיקים, אבל אני לא מבין מה מצחיק פה.

<אורן אסף חזן (הליכוד):>
סליחה, ישבתי בוועדה המשותפת על תקציב הביטחון, אנחנו לא מכירים שום דבר מהדבר הזה, וגם אז כשהיו התחייבויות לעתיד להעברות במהלך השנה, היו סיכומים בתוך הוועדה. עם כל הכבוד, הרב גפני, ואתה יודע שיש לי הרבה כבוד אליך, מורי ורבי, היו סיכומים בתוך הוועדה שיהיה הסבר לאן, כמה ולמה ואם זה הולך לצרכים ביטחוניים או לדברים אחרים. פה עכשיו אני מבין – חגיגה. לא תהיה חגיגה.

<היו"ר משה גפני:>
שב, אורן, אני רוצה להסביר לך.

<אורן אסף חזן (הליכוד):>
אני לא בטוח שאתה רוצה - - -

<היו"ר משה גפני:>
אורן, שב. לא, אז לא. אני לא אחראי על - - -

<אורן אסף חזן (הליכוד):>
המילה שיוצאת לי מהפה, יוצאת לי מהפה.

<היו"ר משה גפני:>
אורן, רגע, אבל תשמע. אתה לא יכול להוציא מהפה לפני ששמעת אותי.

<אורן אסף חזן (הליכוד):>
הנשיאות תחכה, זה יותר חשוב עכשיו. פתאום יש נשיאות.

<היו"ר משה גפני:>
לפי הנהלים שהיו עד היום - - -

<מכלוף מיקי זוהר (הליכוד):>
אתה עדיין סגן יושב-ראש - - -

<אורן אסף חזן (הליכוד):>
אתה עדיין חבר כנסת?

<היו"ר משה גפני:>
אורן, אני מסביר לך.

<אורן אסף חזן (הליכוד):>
תזכיר לי את השם...
<מכלוף מיקי זוהר (הליכוד):>
מיקי זוהר.

<אורן אסף חזן (הליכוד):>
כן, אדוני.

<היו"ר משה גפני:>
אני מסביר לך. עד היום זה היה הנוהל. כאשר היתה מגיעה העברה של משרד הביטחון זה צריך להיות דיון חסוי, ובמקרה הזה על אחת כמה וכמה. אסור לדון על העניין הזה באופן גלוי. כל עוד שזה לא יידון שם ולא יאושר שם, האישור כאן הוא על תנאי. ולכן אנחנו נדרשים לאשר את זה כאן בכדי שבוועדה המשותפת ובוועדת המשנה לשירותים החשאיים יידון הנושא הזה לפרטיו. זה הכול.
<אורן אסף חזן (הליכוד):>
הרב גפני, ברשותך אני רוצה להגיד לך משהו. אומנם היום אני לא חבר בוועדת החוץ והביטחון, היום אני חבר בכל ועדות הכנסת, אז אמרו: תצא, לא תצביע, נפתר. זה לא רלוונטי. אבל אני זוכר דבר אחד מתוך ועדות המשנה האלה, זה הכול עבודה בעיניים. עובדים עליך.
<קריאות:>
- - -

<אורן אסף חזן (הליכוד):>
לא. זה לא מצחיק. חבר'ה, תעצרו עכשיו הכול. אומרים פה פעם אחר פעם: אנחנו נאשר כאן ואחרי זה נצביע על זה בוועדת המשנה - -

<זהבה גלאון (מרצ):>
האמת, אתה צודק.

<אורן אסף חזן (הליכוד):>
- - לוועדת המשנה זה אף פעם לא מגיע ואף אחד לא מסביר.

<היו"ר משה גפני:>
לא, אחרת זה לא מאושר.

<אורן אסף חזן (הליכוד):>
סליחה. סליחה. אף אחד לא מסביר ומביאים לך איזה נייר עם פסים שחורים ומספר בקצה שעליו צריך להרים את היד ולהוריד את היד. פה, בוועדה הזאת, היתה התחייבות במהלך תקציב המדינה. אני מזכיר שהיחיד שאישר את תקציב המדינה בחוץ וביטחון ובוועדה המשותפת זה הייתי אני, היחיד. כולם הצביעו נגד, אמרו שצריך להביא עוד כסף, ואז היתה הסכמה שנביא עוד כסף רק תוך כדי הסבר לאן, כמה ולמה - -

<זהבה גלאון (מרצ):>
נכון.

<אורן אסף חזן (הליכוד):>
- - ופה זה חטא על פשע. רוצים לחזור אחורה, רוצים לאשר משהו שאף אחד לא יודע מהו, ובעתיד, בלי שנדע - - -

<היו"ר משה גפני:>
לא בעתיד. הוא לא מאושר בלי דיון בוועדה.
<אורן אסף חזן (הליכוד):>
לא ביקשתי ממך אף פעם שום דבר בשנה האחרונה, אולי פרומיל של הפרומיל ביחס לאחרים.

<היו"ר משה גפני:>
אני סומך על האחריות שלך.

<אורן אסף חזן (הליכוד):>
אני רוצה לבקש שהאישור של ההצבעה פה יבוא אחרי האישור בוועדה - - -
<מיקי רוזנטל (המחנה הציוני):>
חבר'ה, אתם יודעים שכל השטויות האלה שאתם מדברים פה נכתבות בפרוטוקול?
<אורן אסף חזן (הליכוד):>
למה שטויות.
<מיקי רוזנטל (המחנה הציוני):>
לא עליך דיברתי.

<היו"ר משה גפני:>
הוא דיבר עלי.

<אורן אסף חזן (הליכוד):>
אני לא מבין.

<אראל מרגלית (המחנה הציוני):>
בבקשה, תמשיך.

<אורן אסף חזן (הליכוד):>
אני מדבר ברצינות.

<היו"ר משה גפני:>
אני אפילו מסכים עם מה שאתה אומר, אבל אין דרך אחרת.

<אורן אסף חזן (הליכוד):>
יש.

<היו"ר משה גפני:>
מה?

<אורן אסף חזן (הליכוד):>
יש יושב-ראש ועדה שהולך להיכנס בעוד יום - - -

<היו"ר משה גפני:>
בלי זה, זה לא יאושר.

<אורן אסף חזן (הליכוד):>
זה ימתין.

<היו"ר משה גפני:>
ימתין למה? זה לא קשור. זה עובר לשם בכל מקרה.

<זהבה גלאון (מרצ):>
תסביר מה הפיקוח נפש. אורן, יושב-ראש הוועדה אמר שמדובר בפיקוח נפש, אז אולי שהוא יסביר מה זה הפיקוח נפש.
<אורן אסף חזן (הליכוד):>
אי-אפשר להסביר, אז שם יסבירו לנו.

<מיקי רוזנטל (המחנה הציוני):>
היה כזה פיקוח נפש שההחלטה התקבלה בנובמבר ורק ביוני הם מבקשים להעביר אותה... עד כדי כך פיקוח נפש... שבעה חודשים עברו מהיום שקיבלו את ההחלטה עד עכשיו, שבעה חודשים.

<זהבה גלאון (מרצ):>
תשובה טובה, מיקי.

<אורן אסף חזן (הליכוד):>
הרב גפני, זה מקומם.

<מיקי רוזנטל (המחנה הציוני):>
זה פשוט לא ייאמן.

<זהבה גלאון (מרצ):>
חבר הכנסת גפני, מיקי רוזנטל היתה לו הערה סופר חשובה. הוא אמר שזה פיקוח נפש כזה שזה ממתין שבעה חודשים... 

<היו"ר משה גפני:>
לא, לא.

<זהבה גלאון (מרצ):>
אתה יכול להסביר לנו על הדחיפות?
<מיקי רוזנטל (המחנה הציוני):>
מה זה "לא"? זה נסגר בנובמבר וביוני מביאים את ה-7.5 מיליארד.
<עפר שלח (יש עתיד):>
ההעברה הספציפית הזאת הגיע בדצמבר.

<היו"ר משה גפני:>
לא, זה לא הגיע - - -

<מיקי רוזנטל (המחנה הציוני):>
מה זה "לא"? הוחלט עליה בדצמבר.

<היו"ר משה גפני:>
זה לא היה בתקציב.

<מיקי רוזנטל (המחנה הציוני):>
מה הפיקוח נפש פה, אם כך?
<היו"ר משה גפני:>
אני חוזר בי מהמילה "פיקוח נפש".

<מיקי רוזנטל (המחנה הציוני):>
תודה רבה.

<היו"ר משה גפני:>
זהבה, העיקר שאת מחייכת.

<זהבה גלאון (מרצ):>
אני מחייכת? אני בוכה.

<אורן אסף חזן (הליכוד):>
חכה, עוד לא דיברתי אתה היום, בגלל זה היא עוד מחייכת...

<היו"ר משה גפני:>
שנייה. התחלתי להגיד שהמציאות הזאת שאני לא מביא לסדר-היום העברות שלא נעשות על-פי הנוהל. אנחנו רוצים שתהיה שקיפות, מה שסיכמנו. אני לא רוצה שיהיה תחת ידינו דבר, שהדבר הזה חיוני לביטחון ישראל - - -
<אורן אסף חזן (הליכוד):>
מי אמר שהוא חיוני?

<היו"ר משה גפני:>
שנייה.

<מיקי רוזנטל (המחנה הציוני):>
אי-אפשר לגלות...
<זהבה גלאון (מרצ):>
פייר, לא הייתי בדיון של שעה על לא כלום.
<אורן אסף חזן (הליכוד):>
כמה חברים שנוכחים בדיון עכשיו חברים בוועדה המשותפת?

<מיקי רוזנטל (המחנה הציוני):>
חמישה.

<היו"ר משה גפני:>
חמישה.
<אורן אסף חזן (הליכוד):>
הם הולכים להצביע פה על משהו שיסבירו להם עליו רק בעתיד.

<היו"ר משה גפני:>
זה התנהל כך כל השנים.

<מיקי רוזנטל (המחנה הציוני):>
זה לא בסדר.

<היו"ר משה גפני:>
זה החוק.

<אורן אסף חזן (הליכוד):>
הרב גפני, נתקן את החוק.

<היו"ר משה גפני:>
תתקנו את החוק, ואז - - -

<מנואל טרכטנברג (המחנה הציוני):>
זה לא החוק. זה פירוש.
<אורן אסף חזן (הליכוד):>
סליחה, עם כל הכבוד, אם משהו מעוות ועושים אותו פעם אחר פעם - - -

<שגית אפיק:>
ברגע שאין סעיף לוועדה המשותפת להעברה מהרזרבה לתקציב הביטחון והסמכות היחידה היא של ועדת הכספים - - -
<מנואל טרכטנברג (המחנה הציוני):>
זה לא מונע המלצה.
<אורן אסף חזן (הליכוד):>
זה היה עיקר הוויכוח בתקציב עצמו, מה הסמכות.
<מיקי רוזנטל (המחנה הציוני):>
האישור הוא לא פרוצדורה, זה מהות, ובמהות - - -

<אורן אסף חזן (הליכוד):>
היא צודקת בדבר אחד, מה שאמרת עכשיו זה היה בדיוק לבו של הוויכוח במהלך התקציב, האם לוועדה המשותפת יש סמכות או אין סמכות. הובהר שתפקידה להמליץ.
<היו"ר משה גפני:>
למי להמליץ?

<אורן אסף חזן (הליכוד):>
לוועדת הכספים.
<היו"ר משה גפני:>
היא לא ממליצה, היא מאשרת. 
<אורן אסף חזן (הליכוד):>
מביעה את דעתה.

<היו"ר משה גפני:>
היא מאשרת. בלי האישור שלנו הוועדה המשותפת לא יכולה לדון.
<מיקי רוזנטל (המחנה הציוני):>
אין בזה היגיון, אחרת אנחנו סתם מצביעים פה.

<אורן אסף חזן (הליכוד):>
אין נפקות משפטית לאישור שלה. הנה, היועצת המשפטית פה, שתתקן אותי אם אני טועה. מה שקורה פה היום שאנשים הולכים להצביע פה על העברה, אותם אנשים שצריכים להביא לך אישור בעתיד הולכים להצביע על פיקציה. אני לא מבין מה כל-כך קשה להמתין עם האישור. יש פה ביצה ותרנגולת.
<היו"ר משה גפני:>
אורן, אני רוצה להגיד לך עוד משהו. יש גם את הנראות. לא מדובר על תקציב של משרד הפנים ולא מדובר על תקציב של המשרד להגנת הסביבה, מדובר על תקציב שהוא לב לבו של הביטחון. לב לבו של הביטחון.

<אורן אסף חזן (הליכוד):>
זה אתה אומר. אנחנו לא יודעים.

<היו"ר משה גפני:>
אתם יודעים.

<זהבה גלאון (מרצ):>
אני לא יודעת.
<אורן אסף חזן (הליכוד):>
זו בדיוק הנקודה, שאנחנו לא יודעים.

<מנואל טרכטנברג (המחנה הציוני):>
אדרבה - - -
<מיקי רוזנטל (המחנה הציוני):>
היא הנותנת.
<אורן אסף חזן (הליכוד):>
אתה ממש מעליב אותי, לקחתי חלק בכל הדיונים, לא פספסתי נקודה, כי ידעתי שכשאני בא להצביע, יש לי אחריות על מה אני מצביע, אם אני מבין לאן וכמה כסף.
<היו"ר משה גפני:>
אני רוצה להגיד לכם את התסריט. נצא מתוך הנחה שאנחנו הולכים אתכם, אני מסכים אתכם, הכול בסדר, ולא מאשרים את התקציב הזה.
<אורן אסף חזן (הליכוד):>
לא אמרתי אל תאשר. תמתין אתו.

<היו"ר משה גפני:>
מה זה משנה? מה יקרה בעוד חודש?

<אורן אסף חזן (הליכוד):>
למה חודש?

<מיקי רוזנטל (המחנה הציוני):>
תתכנס הוועדה, הוועדה תאשר את זה, ואז אנחנו - - -

<אורן אסף חזן (הליכוד):>
בדיוק.

<היו"ר משה גפני:>
אין תהליך כזה. אני לא מסכים לתהליך הזה.

<עפר שלח (יש עתיד):>
אתה יודע מה, היא לא תצביע. 
<היו"ר משה גפני:>
צריך לשנות את החוק.

<עפר שלח (יש עתיד):>
יש לי הצעה. אני חבר גם בוועדת המשנה המדוברת, ולכן אם תתכנס ועדת המשנה המדוברת, לא תצביע, כי אתה אומר שחוקית, ושגית אומרת בצדק - - -

<אורן אסף חזן (הליכוד):>
- - -

<עפר שלח (יש עתיד):>
- - - תבוא לפה, תגיד אמרנו כך וכך, ואז יהיה אישור של זה - - -
<קריאות:>
- - -

<מיקי רוזנטל (המחנה הציוני):>
אולי זה לא מתאים לך? אולי זה מופרך, אולי משתמשים בך סתם, אומרים לך שזה לצורכי ביטחון וזה לנייר טואלט?
<קריאות:>
- - -

<אורן אסף חזן (הליכוד):>
ראיתי איך מנסים לצחוק על החיילים, ואם לא היינו נלחמים, לא היו מעלים להם את השכר. עכשיו אתה עושה אותו דבר. כולה חצי שנה עברה, כבר שכחנו?

<היו"ר משה גפני:>
מיקי רוזנטל עצבן אותי עכשיו ואני רוצה לענות. מיקי, האינטרס האחרון של משרד האוצר, האחרון מבין כל ההעברות, זה זה. האחרון. יש לו הרבה לפני זה.

<מיקי רוזנטל (המחנה הציוני):>
אני יודע.

<היו"ר משה גפני:>
קשה מאוד לעבוד עלי בעניין הזה.
<מיקי רוזנטל (המחנה הציוני):>
אני יודע - -

<אורן אסף חזן (הליכוד):>
זה לא עניין של אינטרס, זה עניין של מחויבות.
<מיקי רוזנטל (המחנה הציוני):>
- - אבל אתה מבקש לנטרל את המוח שלנו ולהגיד: תצביעו מהלב, זה בשביל הביטחון – הוא לא היה סתם מבקש. מה הזה? איזה מין דבר זה? אנחנו חברי כנסת, לא רובוטים.

<מנואל טרכטנברג (המחנה הציוני):>
גפני, העמידה שלך על הנוהל לא בביטחון, לגבי העברות תקציביות אחרות - -

<היו"ר משה גפני:>
נכון, אני ממשיך לעמוד על זה ולא יהיה שינוי.

<מנואל טרכטנברג (המחנה הציוני):>
- - הוא לא קונסיסטנטי עם מה שאתה עושה עכשיו. למה? כי אתה אומר שלפני שוועדת הכספים תצביע על העברות תקציביות, אני רוצה לדעת מה, למה, מאיפה זה בא וכו' וכו'. זה אתה דורש בכל דבר אחר, אז אותו דבר צריך לדרוש כאן. לא פה - - -

<היו"ר משה גפני:>
אפשר לשנות את החוק ולהגיד שקודם זה יהיה שם.
<מיקי רוזנטל (המחנה הציוני):>
זו הפרשנות של החוק.

<זהבה גלאון (מרצ):>
גפני, יש לך כבר רוב? אפשר להצביע וללכת? אני כבר רואה שהגיע הרוב שלך.
<מיקי רוזנטל (המחנה הציוני):>
הצענו לך משהו הגון. אתה לא רוצה, לא צריך. תעשה מה שאתה רוצה.

<אראל מרגלית (המחנה הציוני):>
נראה לך הגיוני שהחברים המשותפים בוועדה המשותפת לא מרגישים נוח ואנחנו מביאים את זה על אפם ועל חמתם?

<זהבה גלאון (מרצ):>
יש לך רוב? אני רוצה ללכת.

<אורן אסף חזן (הליכוד):>
הרב גפני, אני מציע לדחות בשעה.
<זהבה גלאון (מרצ):>
לא בשעה, בכמה ימים.

<אורן אסף חזן (הליכוד):>
ברור בכמה ימים, אבל עד שהוא יחליט. הוא צריך לבדוק אם הוא יכול לדחות את ההצבעה - -

<זהבה גלאון (מרצ):>
הוא יכול כל מה שהוא רוצה. 

<אורן אסף חזן (הליכוד):>
- - פשוט יש לנו גם נשיאות.

<זהבה גלאון (מרצ):>
כשגפני רוצה, הוא יכול.
<אורן אסף חזן (הליכוד):>
כולם צוחקים. יש פה לפחות שישה אנשים שביקשו ממני להילחם על הדברים שלהם בנשיאות, ועכשיו אתם צוחקים.

<היו"ר משה גפני:>
רבותי, פנייה מס' 12, תקציב הביטחון, כפי שהוסבר על-ידי מתי ישראל. מי בעד אישור הפנייה לוועדה, ירים - - -
<מנואל טרכטנברג (המחנה הציוני):>
אני רוצה להודיע שאני לא מצביע ויוצא במחאה על הנוהל הפסול.
<זהבה גלאון (מרצ):>
אני רוצה להודיע שאני אצביע נגד.

<אורן אסף חזן (הליכוד):>
רגע, על מה מצביעים?

<היו"ר משה גפני:>
על הפנייה של משרד הביטחון על 7.5 מיליארד שקל.

<אורן אסף חזן (הליכוד):>
אני מצביע נגד, אני מודיע.
<היו"ר משה גפני:>
בסדר. מה אני יכול לעשות? אמרתי שאין לי שום עניין. אני חושב שמדובר על דבר שהוועדה צריכה לאשר ותדון הוועדה המשותפת.

<זאב בנימין בגין (הליכוד):>
נו, תצביעו, חבר'ה.

<היו"ר משה גפני:>
מי בעד אישור הפנייה, ירים את ידו.
<מכלוף מיקי זוהר (הליכוד):>
אתה לא יכול להצביע.

<אורן אסף חזן (הליכוד):>
למה אני לא יכול להצביע?

<מכלוף מיקי זוהר (הליכוד):>
כי אנחנו ארבעה.

<אורן אסף חזן (הליכוד):>
אני חבר ועדה. למה אני לא יכול להצביע? אני חבר ועדה, אתה לא יכול להגיד לי לא. אני מבקש מהיועצת המשפטית להגיד לי אם אני יכול להצביע או לא.

<שגית אפיק:>
- - -

<אורן אסף חזן (הליכוד):>
שמעת? אני יכול להצביע. איך יש לכם ארבעה מהליכוד שמצביעים? שמישהו יוריד יד.

<טמיר כהן:>
שבעה בעד.

<היו"ר משה גפני:>
מי נגד?

<אורן אסף חזן (הליכוד):>
רגע, שנייה. יש פה בעיה. מישהו הצביע בשמי.

<שגית אפיק:>
הוא חבר ועדה.

<אורן אסף חזן (הליכוד):>
אני לא מוכן, אני חבר ועדה. בתקנון אני מופיע חבר ועדה.

<היו"ר משה גפני:>
מי נגד?

<קריאות:>
- - -

<זהבה גלאון (מרצ):>
אראל, אתם לא מצביעים נגד?

<קריאות:>
- - -

<זהבה גלאון (מרצ):>
אין דבר כזה. מה זה? איזו מחאה זאת?

<היו"ר משה גפני:>
מי נגד? 

<אורן אסף חזן (הליכוד):>
אף אחד לא יכול להצביע במקומי.

<טמיר כהן:>
לא ספרו.

<היו"ר משה גפני:>
מי נגד? היועצת המשפטית אומרת שאתה מצביע.

<אורן אסף חזן (הליכוד):>
מי הצביע במקומי?

<היו"ר משה גפני:>
אז הורדנו.

<טמיר כהן:>
יש עוד הצבעה, עכשיו אתה יכול להצביע.

<היו"ר משה גפני:>
מי נגד? אחד נגד. מי נמנע?

<אורן אסף חזן (הליכוד):>
אני.

<היו"ר משה גפני:>
אחד נמנע. הפנייה אושרה. 001 – 15.

הצבעה

בעד – רוב
נגד – מיעוט
נמנעים – 1

פנייה 001 – 15 – אושרה.
<היו"ר משה גפני:>
מי בעד אישור הפנייה, ירים את ידו.

<אורן אסף חזן (הליכוד):>
נוכלות מה שקורה פה. מיקי, זה נוכלות.
<זהבה גלאון (מרצ):>
איזה אופוזיציה? זה רציני, אראל?

<מכלוף מיקי זוהר (הליכוד):>
תצביע בעד.

<אורן אסף חזן (הליכוד):>
לא מצביע בעד.

<היו"ר משה גפני:>
שמונה בעד.

מי נגד?

<זהבה גלאון (מרצ):>
אני ואוסאמה.

<היו"ר משה גפני:>
מי נמנע?

<אראל מרגלית (המחנה הציוני):>
אנחנו מוחים על ההצבעה.

<היו"ר משה גפני:>
שניים נגד, שמונה בעד.

הצבעה

בעד – רוב
נגד – מיעוט
פנייה 12 אושרה.

<קריאות:>
- - -

<היו"ר משה גפני:>
מאה אחוז. הורדנו אותו. היועצת המשפטית אמרה שאי-אפשר.

שמונה בעד, שניים נגד, אחד לא השתתף בהצבעה במקרה הזה.

<אוסאמה סעדי (הרשימה המשותפת):>
רביזיה.

<זהבה גלאון (מרצ):>
רביזיה. בדיוק.

<היו"ר משה גפני:>
רביזיה. בסדר.

הפניות האלה עוברות. כל עוד שזה לא יקרה, עדיין לא עובר הכסף. אחת עוברת לוועדה המשותפת ואחת עוברת לדיון בוועדת המשנה לשירותים החשאיים. אני חוזר ואומר מה שאמרתי קודם: הנוהל לא השתנה. זה החריג של הנוהל, בגלל שאי-אפשר לקיים פה דיון גלוי והדיון החסוי שיהיה - - -
<אוסאמה סעדי (הרשימה המשותפת):>
מתי הרביזיה?
<זהבה גלאון (מרצ):>
אנחנו מבקשים רביזיה.

<היו"ר משה גפני:>
על מה ביקשתם רביזיה?

<זהבה גלאון (מרצ):>
על שתי ההעברות.

<היו"ר משה גפני:>
בסדר.

<רחל עזריה (כולנו):>
מה קורה עכשיו?

<זהבה גלאון (מרצ):>
מה שקורה עכשיו בושה וחרפה.

<היו"ר משה גפני:>
הושגה רביזיה על שתי הפניות האלה, אני אודיע מתי תהיה ההצבעה. אני לא בטוח שזה יהיה היום, יכול להיות שזה יהיה מחר.
<זהבה גלאון (מרצ):>
אם זה היום או מחר, מה היה דחוף לך להצביע? 
<היו"ר משה גפני:>
דחוף.

<זהבה גלאון (מרצ):>
יכולת לחכות יומיים.
<היו"ר משה גפני:>
בגלל שאני מכבד אתכם, אני לא רץ מהר עם רביזיה. אני מנסה לראות. אלה פניות שאסור היה לי להשאיר אותן על השולחן, זה הכול, אחרת הייתי עושה הצבעה בעוד חצי שעה. אני מכבד אתכם, אני מנסה לבדוק מה קורה. תודה רבה.

<הישיבה ננעלה בשעה 12:21.>

